Årslev: Den lille virksomhed Sima Innovation i Årslev er en af de helt store spillere på markedet, når det gælder produktion af maskingeværtårne til Forsvarets mandskabsvogne og lastbiler.

For virsomhedens ejer, Mikael Kildevæld, har netop underskrevet en kontrakt med Forsvaret på levering af netop maskingeværtårne, og det er en kontrakt på omkring 145 millioner kroner.

"Det er en fantastisk følelse og en kæmpe forløsning at vinde EU-udbuddet - vi er simpelthen så stolte", siger Mikael Kildevæld i en pressemeddelelse.

Den midtfynske virksomhed vandt ordren foran flere store internationale virksomheder, og der er tale om en ramme-aftale, der løber over syv år.

"Med den nye kæmpeordre og den anerkendelse, den er udtryk for, får vi ikke bare nye forretningsmæssige muligheder. Vi skal ansætte to - tre nye medarbejdere, og ordren kommer bestemt også til at skabe nye arbejdspladser hos vores underleverandører", vurderer Mikael Kildevæld.

Sammen med hustruen Jeanette Kildevæld grundlagde han Sima Innovation for 10 år siden. Mikael Kildevælds hustru, Jeanette Kildevæld, er uddannet coach og ikke ansat i Sima Innovation.

"Men Jeanette er alligevel en stor del af firmaet. Hun er med i alle større beslutninger, og vi lægger strategien for virksomheden sammen hjemme i privaten", fortæller Mikael Kildevæld.

Sima Innovation er opkaldt efter parrets børn, Sille og Maria. Udover Mikael Kildevæld er der kun èn ansat i virksomheden i dag - vedkommende tager sig salg og markedsføring.